钦定古今图书集成/历象汇编/岁功典/第004卷 > 《素问》 > 《四气调神大论篇》
## 钦定古今图书集成/历象汇编/岁功典/第004卷 > 《素问》 > 《四气调神大论篇》

“春，三月。”此谓“发陈。”

〈注〉发，启也。陈，故也。春阳上升，发育万物，启故从新，故曰“发陈。”

天地俱生，万物以荣。

〈注〉天地之气，俱主生发，而万物亦以生荣。

夜卧早起，广步于庭。

〈注〉“夜卧早起”，发生气也。广，宽缓也，所以运动生阳之气。

被发缓形，以使志生。

〈注〉东方风木之气，直上巅顶，被发者，疏达肝木之气也。缓，和缓也，举动舒徐，以应春和之气。志者，五藏之志也。志意者，所以御精神，收魂魄，适寒温，和喜怒者也。是以四时皆当顺其志焉。

生而勿杀，予而勿夺，赏而勿罚。

〈注〉皆所以养生发之德也。故君子“启蛰不杀，方长不折。”

此春气之应，养生之道也。

〈注〉四时之令，春生夏长，秋收冬藏，此春气所以应养生之道。

逆之则伤肝，夏为寒变，奉长者少。

〈注〉逆，谓逆其生发之气也。肝属木，王于春。春生之气，逆则伤肝，肝伤则至夏为寒变之病，因奉长者少故也。盖木伤而不能生火，故于夏月火令之时，反变而为寒病。

“夏三月”，此为《蕃秀》。

〈注〉蕃，茂也。阳气浮长，故为茂盛而华秀也。

天地气交，万物华实。

〈注〉夏至，阴气微上，阳气微下，故为“天地气交。”阳气施化，阴气结成，成化相合，故万物华实也。

“夜卧早起”，无厌于日。

〈注〉“夜卧早起”，养长之气也。“无厌于长日”，气不宜惰也。

使志无怒，使华英成秀。

〈注〉长夏火土用事。怒则肝气易逆。脾土易伤。故使志无怒。而使华英成秀。华者心之华。言神气也。

使气得泄。若所爱在外。

〈注〉夏气浮长，故欲其疏泄。气泄则肤腠宣通。时气疏畅，有若好乐之在外也。

此夏气之应，养长之道也。

〈注〉凡此应夏气者，所以养长气之道也。

逆之则伤心，秋为痎疟。奉收者少，冬至重病。

〈注〉心属火，王于夏，逆夏长之气则伤心矣。心伤至秋为痎疟，因奉收者少故也。盖夏之阳气，浮长于外，至秋而收敛于内。夏失其长，秋何以收？至秋时阴气上升，下焦所出之阴，与上焦所逆之阳，阴阳相搏，而为寒热之阴疟也。夫阳气发原于下焦，阴藏，春生于上，夏长于外，秋收于内，冬藏于下。今夏逆于上，秋无以收，收机有碍。则冬无所藏。阳不归原。是根气已损。至冬时寒水当令。无阳热温配。故冬时为病甚危险也。

秋，三月，此为《容平》。

〈注〉《容》，盛也。万物皆盛实而平定也。

天气以急，地气以明，

〈注〉寒气上升，故天气以急。阳气下降，故地气以明。

早卧早起，与鸡俱兴。

〈注〉“鸡鸣早而出埘”，晏与鸡俱兴，与春夏之早起少迟，所以养秋收之气也。

使志安宁。以缓秋刑。

〈注〉阳和日退，阴寒日生，故使神志安宁，以避肃杀之气。

收敛神气，使秋气平，无外其志，使肺气清。

〈注〉皆所以顺秋收之气。而使肺金清净也。

此秋气之应，养收之道也。

〈注〉凡此应秋气者，所以养收气之道也。

逆之则伤肺，冬为飧泄，奉藏者少。

〈注〉肺属金，王于秋，逆秋收之气，则伤肺矣。肺伤至冬为飧泄之病，因奉藏者少故也。盖秋收而后冬藏，阳藏于阴，而为中焦釜底之燃，以腐化水谷。秋失其收，则奉藏者少。至冬寒水用事，阳气下虚，则水谷不化，而为飧泄矣。

冬三月，此为“闭藏。”

〈注〉万物收藏闭塞而成冬也。

水冰地坼，无扰乎阳。

〈注〉坼，裂也。阳气收藏，故不可烦扰以泄阳气

〈注〉早卧晚起。顺养闭藏之气。必待日光。避寒邪也。

使志若伏若匿。若有私意。若己有得。

〈注〉若伏若匿，使志无外也。若有私意，若己有得，神气内藏也。夫肾藏志，心藏神。用三“若”字者，言冬令虽主闭藏，而心肾之气，时相交合。故曰私者，心有所私得也。

去寒就温，无泄皮肤，使气亟夺。

〈注〉“去寒就温。养标阳也。肤腠者。阳气之所主也。夫阳气根于至阴。发于肤表。外不固密。则里气亟起以外应。故无泄皮肤之阳。而使急夺其根气也。”此言冬令虽主深藏。而标阳更宜固密。

此冬气之应，养藏之道也。

〈注〉凡此应冬气者，所以养藏气之道也。

逆之则伤肾，春为痿厥，奉生者少。

〈注〉肾属水，王于冬，逆冬藏之气则伤肾，肾气伤，至春为痿厥之病，因奉生者少故也。盖肝木生于冬水，主春生之气而养筋，筋失其养则为痿，生气下逆则为厥。

夫四时阴阳者，万物之根本也。所以圣人春夏养阳，
秋冬养阴，以从其根。

〈注〉四时阴阳之气，生长收藏，化育万物，故为万物之根本。春夏之时，阳盛于外而虚于内，秋冬之时，阴盛于外而虚于内。故圣人春夏养阳，秋冬养阴，以从其根而培养也。

故与万物浮沉于“生长之门。”

〈注〉万物有此根，而后能生长，圣人知培养其根本，故能与万物同归于生长之门。

逆其根，则伐其本，坏其真矣。

〈注〉根者如树之有根，本者如树之有干，真者如草木之有性命也。逆春气则少阳不生，逆夏气则太阳不长，所谓逆其根矣。逆春气则奉长者少，逆夏气则奉收者少，所谓逆其根则伐其本矣。逆之则灾害生，逆之则死，是谓坏其真矣。

故阴阳四时者，万物之终始也，死生之本也。逆之则
灾害生，从之则苛疾不起，是谓“得道。”道者，圣人行之，
愚者佩之。

〈注〉言天地之阴阳四时，化生万物，有始有终，有生有死，如逆之则灾害生，从之则苛疾不起，是谓得阴阳顺逆之道矣。然不能出于死生之数，惟圣人能修行其道，积精全神，而使寿敝天地，无有终时。愚者止于佩服而不能修为是知而不能行者，不可谓得道之圣贤也。